BENÁTKY 2. septembra (SITA/Reuters) - Bernardo Bertolucci, ktorý pred tridsiatimi rokmi šokoval svet svojím erotickým filmom Posledné tango v Paríži, chce v tom pokračovať novým filmom, ktorý bude treba pred uvedením v Spojených štátoch upraviť. Povedal to sám režisér o filme Dreamers (Snívajúci), ktorý je výpoveďou o sexuálnom "prebudení sa" Francúzov v roku 1968.
"Hrozí, že film premietaný v Spojených štátoch bude amputovaný, zmrzačený," povedal Bertolucci novinárom v Benátkach, kde mal film Dreamers v rámci 60. filmového festivalu svoju premiéru. Ako režisér ďalej povedal, zo zmluvných dôvodov sa musia prispôsobiť, a preto diváci v Amerike uvidia film inak upravený ako v ostatnom svete.
Film zobrazuje "manželský" trojuholník medzi mladým americkým študentom a francúzskymi súrodencami, bratom a sestrou, v ich dome v čase neprítomnosti rodičov. V niektorých "zakázaných" scénach sa súrodenci bozkávajú, v iných sa trojica "hrá" vo vani a v ďalšej scéne dievča stratí nevinnosť na dlážke v kuchyni, kým jej brat smaží vajíčka.
Svetový debut filmu sa pritom konal v Taliansku, ktoré pred rokmi zakázalo Posledné tango v Paríži. K ďalším Bertolucciho filmom patrí napríklad Oscarom ovenčený Posledný cisár alebo Ukradnutá krása.